## Mazón destaca l’aportació de 23 milions d’euros de la Generalitat per a impulsar l’excel·lència investigadora a través del programa PROMETEU

*** La inversió permetrà dur a terme 40 projectes d’investigació en camps com ara el medi ambient, la biomedicina, la biotecnologia, les ciències agràries o la cultura i el patrimoni
* Assenyala que este pla “reforça el nostre compromís amb la ciència de qualitat, estable, amb vocació internacional i orientada al servici de la societat”
* Subratlla que la mitat de les iniciatives “estan liderades per dones com a investigadores principals” i recalca la posada en marxa de noves línies com ara ValER​​​​​​​“per a atraure i retindre el talent en la nostra terra”**

**València.**

El president de la Generalitat, Carlos Mazón, ha destacat l’aportació de la Generalitat de més de 23 milions d’euros per a “impulsar 40 projectes d’excel·lència investigadora a través del programa PROMETEU 2025”.

El màxim representant de l’executiu valencià ha indicat que esta actuació “reforça el compromís estratègic del Consell amb la ciència de qualitat, estable, amb vocació internacional i orientada al servici de la societat”.

El cap del Consell ha assegurat que amb esta iniciativa “apostem per grups líders d’investigació, capaços d’atraure talent, generar coneixement avançat i construir xarxes globals des d’un fort arrelament en el territori”.

A més, ha recalcat que en esta convocatòria “la mitat de les propostes estan liderades per dones com a investigadores principals, la qual cosa representa una fita en l’evolució del sistema cap a estructures més igualitàries, diverses i obertes”. Igualment, gran part dels equips compta amb una segona persona investigadora principal, cosa que enfortix la dimensió cooperativa i la complementarietat de perfils.

En concret, a través d’esta actuació s’han seleccionat projectes que es distribuïxen entre 17 àrees científiques, com ara biomedicina, ciències mediambientals, biotecnologia, ciències agràries o la cultura i el patrimoni.

En esta línia, Mazón ha remarcat l’aposta de la Generalitat per la inversió en coneixement i la formació de professionals per a “avançar com a societat, trobar solucions als grans desafiaments i, sobretot, millorar la qualitat de vida de les persones”, al mateix temps que posicione la Comunitat Valenciana com “una regió europea de referència en investigació i innovació”.

Així, ha indicat que el Govern Valencià “proposa una estratègia integral que combine estabilitat laboral amb mecanismes per a retindre i atraure talent nacional i internacional”.

En este marc, s’inclou el treball de la fundació ValER, amb una inversió de 17 milions d’euros fins a 2029 que s’ha dissenyat per a atraure a la Comunitat Valenciana investigadors distingits de renom internacional, oferint-los llocs permanents i titulars perquè vinguen a desenrotllar la seua activitat en el nostre territori.

Igualment s’ha referit a la iniciativa GenT2, dotada amb més de 21 milions d’euros, per a afavorir talent d’alta qualificació i fomentar la col·laboració entre universitats i empreses mitjançant doctorats industrials.

**Exemples que són referència en el seu camp**

El programa PROMETEU 2025 – CIPROM 2024, de la Direcció General de Ciència i Investigació de la Conselleria d’Educació, Cultura, Universitats i Ocupació, ha concedit esta orde a projectes que es desenrotllaran en la Comunitat Valenciana entre setembre de 2025 i agost de 2029.

Esta mesura permet consolidar equips d’investigació estables durant quatre anys, dotant-los dels recursos necessaris per a abordar preguntes científiques complexes i d’alt impacte.

La Universitat de València és l’entitat amb més finançament obtingut, que supera els 7,3 milions d’euros; seguida per la Universitat Politècnica de València (6,4 milions); la Universitat Miguel Hernández d’Elx (més de 4 milions), i el CSIC (2,9 milions).

També destaquen els projectes impulsats per FISABIO, INCLIVA, IVIA, la Universitat d’Alacant, la Universitat Jaume I de Castelló o la Universitat Catòlica de València, que conformen un ecosistema territorial equilibrat i amb alta capacitat de col·laboració interinstitucional.

Entre les propostes, cal assenyalar exemples com el projecte liderat per Ana María Gómez Peris des del CSIC, centrat en el canvi climàtic, la reproducció i la conservació d’espècies amenaçades, que mostren com la investigació bàsica pot tindre un profund impacte ambiental i ecològic.

Una altra de les iniciatives més significatives és la de l’equip de la Universitat d’Alacant dirigit per Catalina Anca Iliescu, que estudia la millora de l’èxit comunicatiu en entorns sanitaris multilingües, una línia amb clares implicacions per a l’equitat en l’accés a la salut.

En l’àmbit cultural, el projecte sobre patrimoni liderat per Virginia Santamarina des de la Universitat Politècnica de València, que aborda la preservació i resignificació dels béns culturals en l’era digital i contribuïx a reforçar la identitat i cohesió social des de la innovació.

Fecha: 02/08/2025